《送赵清宪入蜀》
宋代·范祖禹

上圣隆西眷，中朝报钜贤。
三刀重梦寐，四国赖蕃宣。
自昔方隅重，惟公惠泽偏。
弦歌初抚字，使节再联翩。
召父深仁浃，文翁美化全。
南图回海浪，北极上星躔。
霖雨苏群物，卿云被八埏。
从容方论道，引避不居权。
忠驭何频叱，行帷又一褰。
漏天开雾雨，烧栈扫云烟。
玉垒山横雪，罗江水映绵。
闾阎瞻冕服，父老识旌旃。
清静尝能理，烦苛冀尽蠲。
销兵无吠警，含哺但安眠。
富庶宁加此，功名固有焉。
岂惟私蜀土，伫更秉陶甄。

作者简介：范祖禹（1041-1098），字淳甫（淳，或作醇、纯，甫或作父），一字梦得，汉族，成都华阳人。生于宋仁宗康定二年，卒于哲宗元符元年，终年五十八岁。著名史学家，“三范修史”之一。祖禹著《唐鉴》十二卷，《帝学》八卷，《仁宗政典》六卷；而《唐鉴》深明唐三百年治乱，学者尊之，目为唐鉴公。《宋史本传》又著文集五十五卷，《宋史艺文志》并行于世。